Mikloško, Jozef, poslanec NR SR (2014-10-23):
Ďakujem pánovi poslancovi Hlinovi, ktorý mi umožnil, pretože mám nejaké povinnosti a bojím sa, že to nestihnem; po hlasovaní. Ja by som chcel interpelovať pána premiéra Fica, rozšíriť otázku, ktorú som mu dnes dal a ktorá, samozrejme, nebola vylosovaná, ale na druhej strane aj on tu nebol, takže, ale zdá sa mi to veľmi vážne, čo poviem. A teda určite by on ako predseda strany aj predseda vlády mal zaujať k tomuto stanovisko. Stručnou preambulou by som začal v tom, že skutočne je cirkev, bola počas 40 rokov silno perzekvovaná, asi tu netreba zdôrazňovať, ale prežili sme. Prežili ste v tom čase veľa útlaku a nebyť tzv. skrytej cirkvi, ktorá žila pod zemou, ale bola to normálna súčasť cirkvi, tak by situácia dnes nebola taká, aká u nás je. Onedlho bude 25 rokov odvtedy, čo sa táto situácia zmenila, iste bude príležitosť na tú tému si pohovoriť a objektívne to zhodnotiť. Konštatujem, že štatistiky veriacich sú napriek všetkému, čo tu dnes je, stále veľmi vysoké, čo si uvedomuje aj súčasná vláda. Aj kardinál Ratzinger svojho času povedal, že vlastne v Európe sa do kostola už chodí iba v Poľsku, na Slovensku a na Malte. To má svoj význam, máme aj cyrilometodskú tradíciu v ústave zakorenenú, je jeden z našich princípov. Myslím si, že vzťah štátu a cirkvi momentálne u nás nie je zlý, je to iste zásluha oboch strán, aj štát si uvedomuje, že robiť niečo proti názorom 70 až 80 percent veriacich kresťanov, obyvateľov je určite kontraproduktívne. Na druhej strane cirkev je skutočne aj ľudská inštitúcia, ako taká robí chyby, jej ľudský faktor, a nevidím dôvod, prečo by nebola konštruktívne kritizovateľná. Aj ja to robím a vždy hovorím, že práve preto, že chcem, aby bola lepšia, a práve preto, že ju mám rád, tak ju v niektorých veciach veľmi konkrétnych kritizujem a určite mi to nikto nezazlieva, aspoň dúfam. Dneska máme pápeža Františka. Jeho encyklika Gaudium Evangelium je výborný dokument, ktorý naozaj otvára okná cirkvi dokorán pre všetkých ľudí dobrej vôle a treba si ho prečítať. Teraz v Ríme bežala dva týždne, možno aj viac synoda, kde naozaj múdri ľudia, ja som žil v Taliansku 5 rokov, často som sa s nimi stýkal, z celého sveta biskupi, kardináli debatovali o kľúčových problémoch sveta a veľmi otvorene a žiadne tabu témy a aj témy, na ktoré cirkev momentálne nevie poriadne odpovedať, aj tie sa debatovali a otvorili. A celý svet si to všíma, aj keď mediálna odozva bola obyčajne triviálna, nekvalifikovaná, až nechcem povedať, že nemožná. No a teraz už vlastne k interpelácii. Ja sa pamätám, keď svojho času zomrel Ján Pavol II., v Európskom parlamente bola taká panychída, všetci tam prišli v čiernych šatoch a pani poslankyňa Monika Flašíková-Beňová, poslankyňa SMER-u, prišla v tričku s Marylin Monroe na prsiach. Iste sa na to dobre dívalo, aj keď každý si uvedomil, že je to skrz médiá a provokácia, nesúvisí to nijako s tým okamihom, ktorý sa tam smútil alebo spomínal. A teraz už konkrétne. Táto pani poslankyňa mala na sociálnej sieti 19. 10., pred pár dňami, takýto status, ja si ho dovolím prečítať: „Prekvapilo niekoho, že tí starí černokňažníci zasadali v princípe úplne zbytočne? A že celá synoda bola len sofistikovaný marketingový ťah, slúžiaci na deklarovanie konzervatizmu a jeho moci medzi tými, ktorí kryjú pedofíliu, kokaín a Vatikánsku banku? Nuž, Boh ich vidí, chrapúňov starých.“ V čase, kedy som si to všimol, bol tam 480-krát tento názor lajkovaný, páčil sa, a vtedy bolo 42 ľudí, ktorí to zdieľali ďalej, šírili po internete. Myslím si, nechcem ani citovať, čo tam všetko v diskusii bolo, mám to tu aj vytlačené, v tom čase, keď tam bolo 487. Tie slová by som tu nemohol povedať, lebo by mi stále museli pípať, stále by museli pípať. No tak, samozrejme, tá poslankyňa mohla to dávno stiahnuť alebo niečo povedať k tomu alebo proste aspoň tie diskusné príspevky, ktoré boli naozaj veľmi surové, nejakým spôsobom odpísať, to je v jej moci ako organizátorky tohto statusu. A chcem konštatovať, že pani poslankyňa týmto výrokom urazila najmenej tri štvrtiny obyvateľov Slovenska, keď pokladám katolíkov teda, lebo išlo o synodu v Ríme, a pápeža, kardinálov a biskupov a ponížila katolícku cirkev, jej hierarchiu, najmä jej seniorov, keď ich nazvala starými chrapúňmi. Pripomínam na záver, že v podobnej situácii bola aj moderátorka RTVS, pamätáte sa, Kristína Kormúthová, ktorá vtedy o štvrtej ráno v emócii zato, že jej niekto kradol rúru aj ukradol, a napísala tam hanlivé slová na Rómov, vzápätí to stiahla a bola okamžite vyhodená z práce. Ja som potom napísal list pánovi generálnemu prokurátorovi, aj pán minister kultúry vtedy konštatoval, že to bol tvrdý postih. Generálny prokurátor potom povedal, že to nesúvisí so žiadnym trestným činom, čo sa mi vtedy zdalo, že vtedy mohla aj televízia na základe týchto dôvodov aj nejakým spôsobom opraviť svoje rozhodnutie. Neopravila. Moja otázka, čo sa týka pani europoslankyne: Čo mieni strana SMER a Generálna prokuratúra Slovenska; dávam to len na predsedu, generálnemu prokurátorovi pošlem zajtra list svoj; čo podniknú proti tomuto nezodpovednému postoju pani europoslankyne? Ďakujem.